Broj: 711-I- 194-P-9/21-02-17

Zagreb, 22. siječnja 2021.g*.*

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., 4. i 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev Silvane Kostanjšek, pročelnice Jedinstvenog upravnog odjela Općine Dubravica,** za davanjem očitovanja Povjerenstva**,** na 112. sjednici, održanoj dana 22. siječnja 2021., daje sljedeće:

**OČITOVANJE**

1. **Dužnosnik Marin Štritof, općinski načelnik Općine Dubravica, može u okviru provedbe Javnog poziva za dodjelu grobnih mjesta na korištenje, koji provodi Općina Dubravica, pod jednakim uvjetima kao i svi drugi građani, sklopiti ugovor s Općinom o dodjeli grobnog mjesta na korištenje, pod uvjetom da s podnošenjem prijave pravodobno upozna javnost objavom na internetskoj stranici Općine i druge osobe koji poduzimaju radnje u tom postupku, te da se izuzme od poduzimanja svih radnji, uključujući potpisivanje ugovora o dodjeli, i za to ovlasti svog zamjenika.**
2. **Ukoliko bi se radilo o ograničenom broju grobnih mjesta, koji se po Javnom pozivu dodjeljuju na korištenje, a uvjeti drugog prijavitelja za dodjelom grobnog mjesta u bitnim elementima budu istovjetni uvjetima iz prijave koju je podnio dužnosnik, prednost bi trebalo dati tom drugom ponuditelju.**

Obrazloženje

Zahtjev za davanjem očitovanja Povjerenstvu podnijela je Silvana Kostanjšek, pročelnica Jedinstvenog upravnog odjela Općine Dubravica. U knjigama ulazne pošte zahtjev je zaprimljen dana 12. siječnja 2021. pod brojem 711-U-152-P-9/21-01-3 te se povodom istog vodi predmet P-9/21.

Podnositeljica zahtjeva navodi da Općina Dubravica namjerava raspisati Javni poziv za dodjelu novih grobnih mjesta na korištenje te da se dužnosnik Marin Štritof, općinski načelnik Općine Dubravica, namjerava prijaviti na isti. Navodi se da će se s prijaviteljima sklapati ugovor o dodjeli grobnog mjesta na korištenje te se traži mišljenje Povjerenstva na koji način Općina Dubravica, u skladu s načelima obnašanja javnih dužnosti, može sklopiti takav ugovor s navedenim dužnosnikom.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno dati obrazloženo mišljenje u roku od 15 dana od dana primitka zahtjeva. Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i dužnosnik Marin Štritof povodom obnašanja dužnosti općinskog načelnika Općine Dubravica obvezan postupati sukladno odredbama ZSSI-a.

Zahtjev u ovom predmetu podnesen je od strane osobe koja nije dužnosnik u smislu članka 3. ZSSI-a. S obzirom da se zahtjevom traži tumačenje odredbi ZSSI-a koje se odnose na dužnosnika iz toga članka ZSSI-a, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 2. ZSSI-a propisano je da dužnosnici pri obnašanju javne dužnosti ne smiju svoj privatni interes stavljati iznad javnog interesa te da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili kada privatni interes dužnosnika može utjecati na njegovu nepristranost u obavljanju javne dužnosti.

Nadalje, dužnosnici sukladno članku 5. stavku 1. ZSSI-a u obnašanju javnih dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka ZSSI-a propisano je da su dužnsnici osobno odgovorni prema tijelu ili građanima koji su ih imenovali ili izabrali, dok je stavkom 3. propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Prema stavku 4. građani imaju pravo biti upoznati s ponašanjem dužnosnika kao javnih osoba, koje je u vezi s obnašanjem njihove dužnosti.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Dužnosnik Marin Štritof, općinski načelnik Općine Dubravica, bi se podnošenjem prijave po objavljenom Javnom poziva, za dodjelom grobnih mjesta na korištenje koji provodi Općina Dubravica, mogao naći u situaciji sukoba interesa u smislu članka 2. ZSSI-a ili povrijediti koju od prethodno citiranih odredbi. Naime, dužnosnik bi se u tom slučaju istovremeno pojavio u dvostrukoj ulozi, i to s jedne strane kao dužnosnik, odnosno općinski načelnik Općine Dubravica, dakle, čelnik izvršne vlasti Općine koja raspisuje Javni poziv, i s druge strane kao fizička osoba, koja se prijavljuje i sudjeluje u predmetnom natječaju te bi u ovakvoj situaciji, privatan interes dužnosnika koji se očituje u ostvarivanju prava na korištenje grobnih mjesta, mogao biti u koliziji s javnim interesom.

S druge strane, dužnosnik ne može u ostvarivanju svojih privatnih interesa biti ograničen ili isključen od prava na dodjelu grobnog mjesta samo zbog okolnosti da obnaša navedenu javnu dužnost, već treba imati mogućnost da pod jednakim uvjetima, kao i svi drugi građani, konkurira za ostvarivanje navedenog prava. Međutim, dužnosnik se povodom obnašanja dužnosti općinskog načelnika u provedbi navedenog Javnog poziva može naći u situaciji poduzimanja određenih radnji po zaprimljenim prijavama, što dovodi u sumnju njegovu objektivnost i nepristranost te u konačnici i negativnu percepciju da je dužnosnik koristio obnašanje javne dužnosti kako bi za sebe postigao osobnu korist.

Stoga bi u postupanju dužnosnik trebao poduzeti mjere kojima će svoj privatni interes podrediti javnom interesu. U cilju upravljanja ovakvom situacijom, upućuje se dužnosnik da na internetskim stranicama Općine Dubravica pravovremeno javno objavi okolnost da je osobno podnio prijavu za dodjelu grobnog mjesta na korištenje te da o toj okolnosti obavijesti sve osobe koji poduzimaju radnje u tom postupku.

Također se upućuje dužnosnik da se izuzme iz definiranja uvjeta provedbe Javnog poziva i utvrđivanja visine naknade te svih drugih uvjeta relevantnih za provedbu natječaja, ukoliko takvi uvjeti još nisu određeni, jer se time unaprijed prevenira moguće pogodovanje sebi odnosno isključenja drugih potencijalnih prijavitelja. Upućuje se dužnosnika da se izuzme od radnji koje provodi Općina Dubravica u svezi s navedenim Javnim pozivom, koje bi kao dužnosnik Općine Dubravica bio ovlašten poduzeti, i za njihovo poduzimanje ovlasti svog zamjenika, što obuhvaća i potpisivanje ugovora o dodjeli grobnog mjesta na korištenje, jer se na taj način izbjegava situacija da dužnosnik Marin Štritof bude dvostruki potpisnik istog ugovora, jednom kao zakonski zastupnik Općine koja daje grobno mjesto na korištenje, te drugi put u svojstvu fizičke osobe, koja njegovim sklapanjem stječe pravo korištenja grobnog mjesta, a osim toga na taj način prepušta drugoj osobi i kontrolu zakonitosti provođenja postupka u odnosu na njega.

Ukoliko se radi o ograničenom broju grobnih mjesta koji su predmetom dodjele po Javnom pozivu, a broj zainteresiranih bude veći od broja raspoloživih grobnih mjesta te uvjeti drugog prijavitelja za dodjelom grobnog mjesta u bitnim elementima budu istovjetni uvjetima iz prijave koju je podnio dužnosnik, te grobno mjesto ne može biti istodobno dodijeljeno dužnosniku i tom drugom prijavitelju, prednost bi trebalo dati drugom prijavitelju. U ovom se slučaju radi o stanovitoj diskriminaciji dužnosnika, koja je, međutim, nužna radi jačanja povjerenja u donositelje odluka tijela javne vlasti. Slijedom navedenog Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Podnositeljici zahtjeva, putem elektroničke pošte
2. Objava na internetskoj stranici Povjerenstva
3. Pismohrana